title: Prapoulis sviets:Juras perėjuoda parks
text: Fėlms prasėded praė̄jos ketorėm metam nū pėrmajam fėlmė vaizduonamu ivīkiu. Nuors Nublara saluo dinuozauru neblika, vuo mieginėmams nauduotuo gretimuo Sornas saluo sosėfuormava senuobėniu gīvūnu bendrėjė. Daktars Jans Malkuolms ė Sarah Harding draugom so fėlmavėma grope ėšvīksta i sala sokortė fėlma aple dinuozaurus. Slaptuom so anās ėšvīkst ė Jana dokra Kelly Curtis. No neožėlga i sala isiveržė naujausė teknėka gėnkloutė InGen kuompanėjės medžiuoklē, katrė sėik ėšvežtė dinuozaurus i zooluogėjės suoda. Par InGen ė Malkuolma kuomandu sosėdūrima daugums irengėmu suteriuojama ė žmuonės draugom priverstė keliautė i apleista bovosė muokslėne baze kū paskviestė pagelbas. Žīgeivius keliuonie liuob puol vėsuoki dinuozaurā. Malkuolma kuomanda sogeb ėškvėistė pagelba ė ėšsėliousoutė nū pavuoju. Malkuolma kuomanda grīžt namuo, a tuo čiesu medžiuotuojā pagaun tiranuozaura ė laivu gaben i San Diega. Anė tēpuogi pagaun ė jaunėkli, katra gaben so liektovu.